
 ДЪРЖАВНА  АГЕНЦИЯ  „РАЗУЗНАВАНЕ“

            1612 София, ул. „Хайдушка поляна“ 12

Рег. № 12 - 645/11.03.2026 г.







Д О К Л А Д  
ОТНОСНО:
Дейността на Държавна агенция „Разузнаване“ през 2025 г.
През 2025 г. Държавна агенция „Разузнаване“ (ДАР) продължи да работи по придобиване на разузнавателна информация и провеждане на специални разузнавателни операции за ранно идентифициране на рисковете и заплахите за националната и съюзната сигурност и конституционно установения ред.

Агенцията продължи дейността си по информационното осигуряване на държавното ръководство и институциите на Република България съгласно приоритетите на страната ни в областта на външната политика, отбраната, икономиката и финансите, енергетиката и редица други сфери на обществения живот.
ДАР фокусира оперативно-разузнавателната си работа върху следните основни информационни приоритети: военната агресия на Русия в Украйна и отражението й върху Черноморския и Кавказкия регион; кризисните процеси в Близкия изток; политиката на страните от региона на Балканите към България; проблематиката на Западните Балкани; процесите в българските малцинствени общности зад граница; нелегалната миграция; наркотрафика, тероризма, организираната престъпност; хибридните операции и киберзаплахите; икономическата и енергийната сигурност.  

В хода на дейността си Агенцията осъществяваше постоянно взаимодействие както с другите институции от системата за национална сигурност на България, така и с разузнавателните звена на ЕС и НАТО и с партньорски разузнавателни служби.
I. ОЦЕНКА НА ВЪНШНАТА СРЕДА НА СИГУРНОСТ ПРЕЗ 2025 г.

Глобалната среда на сигурност през 2025 г. се характеризираше с продължаващо геополитическо съперничество и нестабилност в резултат на:

- руско-украинския военен конфликт и съпътстващите го последствия и рискове в глобален и регионален план, в т. ч.: негативните развития в Черноморския регион, процесите в окупираните/сепаратистките територии в постсъветското пространство; въздействието върху Западните Балкани и страните - членки на ЕС и НАТО;

- военната операция на Израел, извършена с подкрепата на САЩ, срещу ирански ядрени обекти и последвалата размяна на ракетни удари между Иран и Израел;

- неустойчивото примирие между „Хамас“ и Израел; опитите на САЩ за дългосрочно решаване на конфликта в ивицата Газа и конкурентните интереси на регионални фактори, политиката на Тел Авив на Западния бряг;

- продължаващите вътрешни военни конфликти в Судан и Йемен, сепаратистките тенденции в Сомалия и вътрешната политическа и по сигурността нестабилност в Либия;

- възникването на предпоставки за възобновяване и/или разрастване на дейността на терористични организации в Близкия изток и Северна Африка (БИСА) и на организирани престъпни групи, занимаващи се с наркотрафик и нелегална миграция;
- интензифицирането и усъвършенстването на зловредната хибридна и кибердейност на държавни и недържавни субекти;
- въздействието на регионалните конфликти и кризи върху глобалните икономически и енергийни процеси и отражението им върху икономиките на България и страните - членки на ЕС и НАТО; 

- външното влияние и активността на глобални и регионални фактори в ущърб на интересите на България в региона на Балканите.

На фона на задълбочаващата се геополитическа несигурност през 2025 г. в резултат на периодично ескалиращи конфликти в различни точки по света, формализирането на международното право и актуалните тенденции във външната политика на САЩ основна и най-значима външна потенциална заплаха по линия на сигурността за България и европейските страни - членки на НАТО и ЕС, остана Русия. 

Изминалата година се характеризираше с: допълнително ускоряване на темповете на руска окупация в Украйна; разширяване на руската офанзива в още една украинска област; значително ескалиране на ударите по украинската енергийна система, транспортната и военната инфраструктура с цел деморализиране на населението и Украинските въоръжени сили, ограничаване на военното производство и логистика и др.  
Рисковете и заплахите за сигурността за корабоплаването и екосистемите в Черно море запазиха константния си характер и високо ниво, като Кремъл интензифицира ударите си по ключова инфраструктура и обекти на украинското Черноморско крайбрежие, териториалните води и в устието на р. Дунав. 

В рамките на стартиралия с встъпването в длъжност на новата американска администрация процес по търсене на възможности за урегулиране на конфликта в Украйна Москва и Киев демонстрираха неотстъпчивост от своите първоначални позиции. Кремъл остана незаинтересован от временно прекратяване на военните действия до постигане на по-голяма част от декларираните си цели. Хибридните действия на Русия бяха фокусирани и към позиционирането на ЕС „като основна пречка за постигане на евентуално споразумение за край на войната“. 
Наред с военната компонента основен риск за колективния Запад остана дейността на руските специални служби (РСС), насочена към всяване на разногласия и разделение в ЕС и НАТО чрез агентурно-оперативна работа, интензифициранe на кибер- и хибридните заплахи и мащабни пропагандни кампании.

Произтичащите от РФ потенциални рискове по линия на сигур-ността ще запазят своя траен характер в перспектива, независимо от сценарии-те за развитие на войната в Украйна и отношенията между Брюксел и Москва.

В своята цялост руската външна политика не претърпя съществена промяна, с изключение на открилата се през 2025 г. възможност за рестартиране на диалога със САЩ. В регионален план Москва остана фокусирана върху задълбочаване на взаимодействието с Беларус (особено във военно отношение) и недопускане по-нататъшното ограничаване на влиянието си в Южен Кавказ, а в глобално отношение - върху разширяване на сътрудничеството с Китай (с все по-задълбочаващ се асиметричен характер на фона на санкциите и продължаващата руска инвазия), Индия, КНДР и други страни от Глобалния юг. За част от тях (Венецуела и Иран) подкрепата на Москва често оставаше основно на вербално ниво.

Средата за сигурност в Азиатско-Тихоокеанския регион остана усложнена в резултат от: неразрешените териториални и конфликтни въпроси, намерили израз в ескалацията на напрежението между Индия и Пакистан, Камбоджа и Тайланд; китайско-американското противопоставяне в зоната на Южнокитайско и Източнокитайско море, продължаващите действия на Пекин за военно доминиране в посочения регион; влошаването на отношенията на Китай с Япония, Филипините и други държави; задълбочаващото се сътрудничество между Китай и Русия (в т. ч. съвместни военни маневри), между РФ и КНДР, както и между Русия и КНР със страни от Глобалния юг; провокациите на Пхенян в региона и др. 

Китайското ръководство остава фокусирано върху „ускоряване дости-гането на високотехнологична самодостатъчност“; категорично противопоставяне на всяко действие, което Пекин възприема като противоречащо на политиката му за обединение с Тайван; разширяване на възможностите в космическата и киберсферата, областта на изкуствения интелект (ИИ) и високите технологии и др. Развитието на способностите на Китайската народноосвободителна армия през изминалата година отбеляза ускорен темп, като Пекин последователно надграждаше военния потенциал и усъвършенстваше военнопромишления си комплекс. 

В Арктика Китай преследваше засилване на присъствието си, мотивирано основно с научни, търговски и стратегически причини. Русия е склонна да позволи ограничено китайско присъствие в Арктика, при условие че самата тя остане доминираща сила в региона.

КНДР продължи да развива ракетната и ядрената си програма, осъществявайки периодични военни провокации в Японско море чрез изпитания на различни типове ракетна техника. Пхенян извлича икономически и военнотехнически ползи от развитието на сътрудничеството с Русия.

Военната операция на Израел, с подкрепата на САЩ, срещу ирански ядрени обекти през юни 2025 г. намали възможността на Техеран да се сдобие с оръжие за масово унищожение в кратки срокове. Режимът на Ислямската република, обаче, независимо от понесените загуби на ръководни кадри, получи неочаквано висока подкрепа от страна на населението вследствие на външната заплаха. 

Формалното прекратяване на конфликта „Хамас“ - Израел, с гаранции за спазването на условията от САЩ,  доведе до частично облекчаване на хуманитарната ситуация в ивицата Газа през октомври 2025 г. Въпреки това внесените в Кнесета проекти (част от които одобрени) на правни актове за анексиране или улесняващи анексирането на палестинските територии на Западния бряг създават предпоставки за подновяване на насилието между Израел и Палестинската автономия. 

В Судан въоръжената конфронтация между армията и Силите за бърза подкрепа за разширяване на териториалния контрол се изостри. Намесата на външни фактори допълнително усложни ситуацията на терен. 
Асиметричните заплахи през 2025 г. произтичаха основно от теро-ризма, организираната престъпност (в т. ч. трафика на наркотици и оръжие) и неле-галната миграция, независимо от отчетения значителен спад на опитите за неза-конно навлизане на територията на България (малко над 70% в сравнение с 2024 г.).

Рискове за стабилността на Западните Балкани през 2025 г. създаваха проявите на национализъм и сепаратизъм, междуетническото и религиозното недоверие и противопоставяне, слабостта на държавните институции, сериозните социално-икономически проблеми, корупцията, крехката ситуация по линия на сигурността.
Продължаващите въоръжени конфликти, нарасналото геополитическо противопоставяне и засилващата се тенденция за използването на икономически инструменти и натиск в борбата за разрешаване на политически противоречия значително увеличиха несигурността по отношение на глобалната икономика през 2025 г., поддържайки риска от забавяне на растежа и ръст на инфлацията. В енергийната област м. г. се характеризираше с чести колебания на цените на петрола и природния газ на международните пазари и несигурност по отношение възможностите за доставка на енергоресурси (нефт, синьо гориво и електроенергия) на достъпни за населението цени. 
През 2025 г. интензитетът на хибридните и киберзаплахите (в т. ч. разпространението на дезинформация) нарасна значително. Държавни и недържавни субекти прилагаха по-сложен инструментариум, насочен към дестабилизиране на държавното управление, компрометиране на критична инфраструктура и манипулиране на общественото мнение и процеси в желаната посока. Съвкупното въздействие на тези фактори превръща хибридните заплахи в дългосрочен инструмент за фрагментиране на устойчивостта и вътрешното единство на отделните държави, съюзи и общности.

II. ОПЕРАТИВНА РАБОТА
Основен приоритет в оперативната работа на ДАР през 2025 г. продължиха да бъдат провеждането на активна разузнавателна дейност и оперативни мероприятия в държави, генериращи рискове и заплахи за сигурността и интересите на България и партньорите ни от ЕС и НАТО, както и придобиването на актуална, своевременна и достоверна разузнавателна информация по основните задачи. 

Вниманието беше фокусирано към подобряване на работата със съществуващата мрежа от оперативни източници и увеличаване на агентурния апарат и разузнавателния капацитет на Агенцията. В допълнение бяха предприети конкретни действия за разширяване на възможностите за осъществяване на разузнавателни операции и мероприятия за влияние в защита на интересите и позициите на България по регионални и международни въпроси. Оперативната дейност беше извършвана при отчитане на рисковите фактори в обстановката и специфичните особености във всяка една от разузнаваните страни. 

Бяха положени усилия за подобряване на оперативния капацитет на Агенцията, повишаване на експертния потенциал на оперативния състав и попълване на кадровия недостиг с нови служители, с потенциал за разузнавателна дейност в дългосрочен план.   

През 2025 г. беше активизирана дейността за разширяване на агентурния апарат на ДАР. Предприети бяха допълнителни мерки за повишаване на сигурността и оптимизиране работата с източниците, разширяване на техните възможности, конкретизиране на разузнавателните задачи и повишаване на контрола.

Бяха положени и усилия за откриване на нови оперативни разработки на лица с разузнавателни възможности и перспективи за привличане към оперативно сътрудничество с ДАР. 
Въпреки тежката и допълнително влошаваща се агентурно-оперативна обстановка в голяма част от разузнаваните страни, през 2025 г. беше повишена ефективността в оперативно-информационната работа, като бяха постигнати високи и конкретни резултати в разузнавателната дейност. 

През 2025 г. бяха предприети действия за разширяване на сътрудничеството с другите специални служби на България по линия на външното контраразузнаване и асиметричните заплахи, с акцент върху противодействието на тероризма, организираната престъпност, наркотрафика и нелегалната миграция.

Оперативни служители на ДАР наблюдаваха пряко процесите с мигрантските потоци към и през територията на нашата страна. Служители на Агенцията взаимодействаха активно с други институции в страната по обезпечаване на лицата, кандидатстващи за хуманитарен и бежански статут. 
През 2025 г. беше разширено оперативното взаимодействие с чуждестранни партньорски служби по линия на евро-атлантическото сътрудничество. 
III. ИНФОРМАЦИОННО-АНАЛИТИЧНА РАБОТА

През 2025 г. информационно-аналитичната дейност на ДАР беше фокусирана върху изготвяне на материали до държавното ръководство и компетентните български институции по наблюдаваните държави, региони и проблеми в съответствие с рисковете за сигурността и интересите на нашата страна. Българските потребители бяха регулярно информирани по развитието на процесите в Русия, Украйна, БИСА, Кавказкия регион, тероризма, организираната престъпност, наркотрафика, хибридните и киберзаплахите, икономическата и енергийната сигурност и др.

Приоритетна цел на Агенцията остава своевременното осигуряване на надеждна, актуална и релевантна разузнавателна информация.

IV. МЕЖДУНАРОДНО СЪТРУДНИЧЕСТВО

Основните направления на работа по линия на международното сътрудничество през 2025 г. бяха свързани с поддържане и задълбочаване на отношенията с чуждестранни разузнавателни и контраразузнавателни служби, обмен на разузнавателни данни по приоритетни за България теми, използване на възможностите на партньорите за обучение на служители на Агенцията, координация на съвместни оперативни и технически проекти, пълноценно участие в многостранни разузнавателни формати, вкл. по линия на НАТО и ЕС.  
1. Двустранно сътрудничество

Отношенията със стратегическите партньори на ДАР от ЕС и НАТО запазиха своя интензитет по всички аспекти на сътрудничеството, като бяха получени високи оценки за приноса на Агенцията по текущите общи мероприятия. ДАР използва изградените отношения при необходимост от съдействие за разрешаване на кризисни казуси от общественозначим интерес.  

Продължи развитието на отношенията и със специални служби от Западните Балкани, Близкия изток и страните от Персийския залив, като акцентът беше поставян върху експертните и оперативните разговори, които допринесоха за задълбочаване на взаимното доверие. Бяха разширени контактите в Централна и Западна Азия.
През януари 2025 г. успешно приключи процесът по освобождаването на пленените моряци от кораба „Галакси Лийдър“, основна роля за което изигра активното взаимодействие на ДАР с партньорите от Оман, които оказваха съдействие по оценка на ситуацията, работа на терен, комуникация по неформални канали, логистика и др.

2. Многостранно сътрудничество

Дейността по линия на многостранното сътрудничество беше насочена към утвърждаване на позициите и видимостта на ДАР в разузнавателните общности на НАТО, ЕС и регионалните многостранни формати. Основните задачи бяха свързани с осигуряването на качествен принос към звената за разузнавателен анализ и сигурност на НАТО и ЕС, с подготовката на участието на ръководството и експерти на Агенцията в пленарни срещи, работни групи и тематични семинари, както и със съгласуване и изготвяне на позиции по текущи въпроси и нови политики. 
V. СИГУРНОСТ НА ИНФОРМАЦИЯТА 
През отчетния период в ДАР не са констатирани случаи и не са постъпвали данни, които биха дали основание да бъдат дефинирани преки и конкретни рискове или заплахи, касаещи персоналната, физическата, индустриалната, криптографската и сигурността на комуникационната и информационната система, насочени към Агенцията, към други държавни структури и служби за сигурност в България или към международни такива в рамките на ЕС и НАТО. 

Организацията на дейността по гарантиране сигурността на класифицираната информация в Агенцията е на необходимото ниво и осигурява надлежна защита от нерегламентиран достъп до създаваната, обработваната, съхраняваната и предоставяната на ДАР класифицирана информация. 

VI. ВЪТРЕШНА СИГУРНОСТ И ОХРАНА 

През 2025 г. не бяха констатирани проблеми във вътрешната сигурност и охраната на ДАР. Продължиха организирането и оптимизирането на физическата сигурност на сградата и обектите на Агенцията, като бяха осъществявани проверки и контрол на лицата, посещаващи района на ДАР и нейните обекти. 

Запазиха се регулярната координация и доброто взаимодействие с МВнР във връзка с разширяване и оптимизиране на дейността по обезпечаване на физическата сигурност на дипломатическите и консулските представителства на България.

VII. ОТБРАНИТЕЛНО-МОБИЛИЗАЦИОННА ПОДГОТОВКА

През 2025 г. отбранително-мобилизационната подготовка (ОМП) в ДАР се провеждаше в съответствие с утвърдените мероприятия в плановете на национално и вътрешноведомствено ниво. Приоритет бе даден на превенцията и обучението, както и на изготвянето на доклади, мнения и становища по проекти на нормативни и организационни документи в областта на ОМП.
VIII. ПРАВНОНОРМАТИВНА ДЕЙНОСТ 
Правнонормативната дейност изпълни задълженията си по осигуряване на правилно и пълноценно прилагане в ДАР на нормативните и вътрешноведомствените правила и към усъвършенстване на правната рамка за функционирането на Агенцията.
Под надзора на звеното, осъществяващо правнонормативната дейност, се обезпечи законосъобразното изпълнение на задачите на ведомството в оперативно-разузнавателен аспект, по линия на човешките ресурси, при защита на класифицираната информация и комуникациите, при осъществяване  на сътрудничество с български и чуждестранни органи и организации и при извършване на доставки и услуги, свързани с материално-техническото осигуряване.
Нормотворческата част от дейността на направлението, освен с водещата роля при изготвяне на проекти и редакции на вътрешноведомствени актове и становища по тях, имаше решаващ принос при разработване на проекти на актове на Министерския съвет, отнасящи се до дейността на Агенцията, и тяхната правна и фактическа аргументация. 
Правната дейност подпомагаше взаимоотношенията на ДАР с министерства, агенции и други институции, български специални служби и чуждестранни партньорски служби чрез становище и предложения по съвместни документи, участие в работни групи и споделяне на юридическа експертиза. Част от работата бяха и процесуалното представителство на ДАР и защитата на нейните права и интереси по съдебни спорове.

През отчетната 2025 г. във фокуса на правнонормативната дейност на ДАР попаднаха и скоростно подготвените проекти и извършените промени в законодателната основа на Агенцията, засягащи назначаването и служебните отношения на председателя и заместник-председателите й. Абстрахирайки се от съществото на променените норми, хронологията на подготовката и приемането на новите разпоредби е един от показателните примери за надценяване на политическата целесъобразност при корекции в нормативната уредба на сектора за сигурност. Същевременно напълно бяха пренебрегнати професионалният правен анализ, оценките и прогнозите за въздействието на промените върху управлението, функционирането и цялостния статут на ДАР, като в конкретния случай Агенцията нито беше уведомена по надлежния ред, нито беше изискано официалното й становище като пряко засегната институция.

ДАР като част от системата за национална сигурност е установила редица недостатъци в правната уредба, засягаща функционирането й, за които е предлагала промени - в Закона за противодействие на тероризма, Закона за защита на класифицираната информация, Закона за специалните разузнавателни средства, Закона за противодействие на корупцията и в подзаконови нормативни актове. Към настоящия момент не са предприети действия по осъществяване на промени в посочените нормативи.
IX. КАДРОВА И ОРГАНИЗАЦИОННА ДЕЙНОСТ. ПСИХОЛОГИЧЕСКО ОСИГУРЯВАНЕ

Сред приоритетите в дейността на ДАР по това направление през 2025 г. бяха: рационалното управление на човешките ресурси, повишаването на професионал-ната квалификация на служителите, първоначалната подготовка на новоназначените кадри, психологическото осигуряване на основни дейности на Агенцията. 

Въпреки активната и целенасочена работа за набиране на служители, процентът на незаетите щатни бройки в ДАР остава висок. Направеният през годината анализ сочи, че основните причини за трудностите при подборния процес са свързани основно с високата конкурентост на пазара на труда. Сред най-честите причини за прекратяване на подборните процедури са: лично мотивирани от кандидатите откази за продължаване на подборните процедури; установени противообществени прояви, асоциални нагласи, зависимости; нисък коефициент на интелигентност и незадоволително ниво на обща култура - в повечето случаи несъответстващи на придобитата образователно-квалификационна степен, и др.

Х. ОПЕРАТИВНО-ТЕХНИЧЕСКО ОСИГУРЯВАНЕ 

Дейността през 2025 г. по това направление беше съобразена с нуждите на информационно-аналитичната и оперативната работа, като бяха разширени съществуващите вътрешни информационни системи и бяха въведени нови, повечето от които са собствено разработени (вкл. тези за комуникация), като е отчетена спецификата на работата на ДАР. Продължават дейностите по въвеждане на максимална дигитализация на процесите, което значително намали вътрешноведомствения документооборот.

Особено внимание беше отделено на киберзащитата на всички използвани информационни системи с и без достъп до глобалната мрежа, вкл. и тези за защитените връзки. Стартиран бе процес за въвеждане на ИИ за оптимизиране на основните дейности на Агенцията. Темпото на внедряване на нови и високи технологии е в пряка зависимост от текущите финансови възможности на ДАР.
Друг определящ фактор е пряко свързан с назначаването на висококвалифицирани ИТ специалисти, както и с наличието на целево финансиране в дългосрочен план.

XI. ОПЕРАТИВЕН ОТЧЕТ И АРХИВ 
През 2025 г. продължи процесът по поддържането на базите данни на ДАР и попълването на нова информация в тях. За целите на Агенцията и на други служби за сигурност бяха извършвани значителни по обем проверки във връзка с проучвания за надеждност за работа с класифицирана информация, оперативна, информационна дейност и др. 

Съгласно изискванията на Закона за Националния архивен фонд бяха осъществявани необходимите дейности по обработка, преглед и експертиза на съхраняваните в архива на ДАР документи, както и за определяне на тяхната историческа и справочна стойност.

XII. ФИНАНСОВО-СТОПАНСКА ДЕЙНОСТ 

Основни приоритети в дейността на ДАР във финансово-стопанската сфера бяха: изграждането и поддържането на адекватен потенциал, даващ възможност за гъвкавост при изпълнението на задачите за материално-техническо осигуряване на дейността на Агенцията; провеждането на процедури в съответствие със Закона за обществените поръчки и Вътрешните правила за управление на цикъла за обществените поръчки; поддръжката и обновяването на имотите, предоставени за управление на ДАР, с цел създаване на адекватна работна среда.

XIII. ФИНАНСОВ КОНТРОЛ

През 2025 г. в Агенцията беше извършван: контрол преди поемане на задължения по отношение на обществените поръчки, както и относно законосъобразността на сключените договори; контрол по отношение на законосъобразност на извършваните разходи, както и спазване на сроковете при изпълнение на договорите; контролни дейности в областта на човешките ресурси и др. 

XIV. ВЪТРЕШЕН ОДИТ
С цел гарантиране на законосъобразност, ефективност и икономичност на процесите в Агенцията през 2025 г., дейността по това направление беше насочена към предоставяне на обективна и независима оценка относно съответствието на финансово-стопанските дейности в ДАР с нормативните и вътрешните актове.

XV. ИНСПЕКТОР 

През 2025 г. дейността на инспектора на ДАР беше осъществявана в изпълнение и в съответствие със законовите му контролни функции и правомощия за законосъобразното провеждане на държавната политика в Агенцията посредством предотвратяване и разкриване на закононарушения и подобряване качеството и ефективността на работата в Агенцията.

Извършени бяха тематични проверки в области на дейност, касаещи ефективността от изпълнението на действия и процедури, свързани с управлението на човешките ресурси в ДАР, регламентирани в закона и подзаконовите нормативни и вътрешноведомствени документи по подбор, проучване и назначаване на кандидатите за работа в Агенцията. Направени бяха препоръки за въвеждане на нови, съвременни модели за работа и подходи към потенциалните кандидати. Извършени бяха проверки и във връзка с политиката по управление на човешките ресурси след възникване на служебните правоотношения.

По повод постъпили при инспектора данни за корупционно поведение на служител на ДАР, получени в хода на вътрешна проверка, извършвана на различно основание, бяха разгледани декларациите му по чл. 49, ал. 1, т. 2 от ЗПК (имущество) за период от няколко години. Установени бяха сериозни несъответствия между декларираните данни и служебно събраната информация, както и голям брой недекларирани данни и обстоятелства, пряко свързани с доходите и имуществото на служителя. Случаят е от компетенциите на НАП. 

Извън координацията и обобщаването на резултатите от извършените проверки, през отчетния период инспекторът изготви докладни записки, становища и предложения до председателя на Агенцията на различни теми в обхвата на контролната си дейност, с които уведоми за констатирани слабости и неефективност при взаимодействието между отделни структурни звена в Агенцията или по повод действия на конкретни служители.

Съгласно чл. 23, ал. 2 от ЗДАР инспекторът ще предостави подробен доклад за резултатите от дейността си през 2025 г. на министър-председателя на България и на председателя на Агенцията.

XVI. КООРДИНАЦИЯ С ОРГАНИТЕ ЗА ДЪРЖАВНО УПРАВЛЕНИЕ И СПЕЦИАЛНИТЕ СЛУЖБИ

През 2025 г. ДАР участва на ниво председател в заседания на Консултативния съвет по национална сигурност към президента на България, на Съвета по сигурността към Министерския съвет, както и на Комисията за контрол над службите за сигурност, прилагането и използването на специалните разузнавателни средства и достъпа до данните по Закона за електронните съобщения.

В изпълнение на Закона за управление и функциониране на системата за защита на националната сигурност, през 2025 г. ДАР продължи да взаимодейства на оперативно и информационно ниво с компетентните държавни органи и българските служби, министерства и ведомства, имащи отношение към сигурността на България. ДАР участва в редица междуведомствени срещи и работни групи на равнище ръководство на Агенцията или на експертно ниво.
ХVII. ИЗВОДИ
През 2025 г. Държавна агенция „Разузнаване“ работи за защита на националната сигурност и интересите на България, фокусирайки оперативно-разузнавателната и информационно-аналитичната си дейност върху информационното осигуряване и подпомагането на държавното ръководство на България за реализиране приоритетите на страната ни в областта на националната сигурност, външната политика, икономиката и защитата на конституционно установения ред.

Бързо променящата се глобална среда и възникващите предизвикател-ства изискват от Агенцията още по-ефективна работа по придобиване на своевре-менна и релевантна разузнавателна информация по различните направления, имащи отношение към националната ни сигурност. За целта е необходимо да бъде преодолян кадровият дефицит, да бъдат привлечени повече висококвалифицирани и мотивирани служители, както и да бъде ускорен процесът по технологично обновление на Агенцията, съответстващо на нивото на подобни структури в партньорски държави. Всичко това зависи пряко и от разполагаемите финансови ресурси, които към момента налагат сериозни ограничения що се касае до развитие, разширяване на наличните и придобиване на нови способности за водене на разузнаване.

